Swaar reën, wind en hael vir Vrystaat voorspel | Netwerk24
Deur Charles Smith 10 Maart 2019 18:26
Hewige donderstorms, gepaard met hael, swaar reën en sterk wind kan Maandag oor die hele Vrystaat voorkom.
Die Suid-Afrikaanse Weerdiens waarsku dat hael, swaar reën en wind ook in die verre ooste van die Noord-Kaap kan voorkom.
Ná die reën. Henry Keyter, gr. 11-leerling aan Grey-kollege, en Anke Matthee, gr. 11-leerling aan die Hoër Meisieskool Oranje, stap na die skoolsaal waar die Grey-bal Saterdagaand gehou is. Dit het die naweek sowat 10 mm in Bloemfontein gereën en die aanduidings was dat dit Sondagaand en Maandag nog sou reën.Foto: Charles Smith
Donderstorms het die naweek reeds voorgekom en goeie reën het uitgesak.
Op Bethlehem is Sondagoggend 27 mm gemeet, op Ficksburg 24 mm, in die omgewing van Vrede 21 mm, by Hennenman 17 mm en by Bothaville 14 mm.
In Bloemfontein is sowat 10 mm reën sedert Vrydagaand aangeteken.
Verskeie dorpe in die Vrystaat het in Februarie die 100 mm-kerf oorgesteek.
Van dié plekke is Bloemfontein (163 mm), Fauresmith (136 mm), Hennenman (133 mm) en Wepener (143 mm).
'n Reënboog oor Bloemfontein. 'n Voël vlieg hier deur die reënboog wat laat Vrydag na 'n vinnige bui reën oor die stad gevorm het. Die het die naweek tot Sondagoggend sowat 10 mm in Bloemfontein gereën.Foto: Charles Smith
In die Noord-Kaap het Kimberley (111 mm), Noupoort (144 mm) en Kuruman (107 mm) ’n goeie maand beleef.
Hewige storms het die naweek in die omgewing van die Wildekus voorgekom en swaar reën het geval.
By Koffiebaai is Sondagoggend 241 mm gemeet en by Port St. Johns 110 mm.
Oorstromings het plek-plek in Gauteng voorgekom. Van die plekke wat deurgeloop het, is Edenvale, Alexandria en Alberton.
Meer oor: Suid-Afrikaanse Weerdiens | Vrystaat | Noord-Kaap | Donderstorms | Wind | Voorspel | Swaar Reën | Hael